Lav Panzer-pils i stedet for at bruge nordiske navne, lyder det fra en af Ekstra Bladets læsere

Det tyske øl-bryggeri Wacken Brauerei er blevet ramt af en regulær shit-storm på de sociale medier, efter at bryggeriet har gjort krav på 23 navne fra den nordiske mytologi.

Blandt de navne, som de tyske ølbosser har registreret som deres varemærke, er blandt andet: Mjølner, Heimdal, Hugin, Munin, Yggdrasil, Sleipner, Tyr, Hymer, Ragnarok, Surt, Balder, Freya, Loke, Thor og Idun.

Bryggeriet har skriftligt truet en række bryggerier i blandt andet Sverige og Danmark med advokater og domstole, hvis bryggerierne ikke i løbet af tre måneder trækker deres øl ud af markedet.

Se også: Tyske øl-bosser i krig med danske bryggerier: Træk jeres øl tilbage

Både øldrikkere og fans af den nordiske mytologi giver den fuld gas på blandt andet Wacken Brauereis' Facebook-side.

'I vil blive ramt af en voldsom shit-storm. Det kan I ikke klare. Skift omgående kurs. Nordiske guder skal ikke være tyske varemærker,' fastslår Per Hansen, der er en af de oprørte danskere.

I er på tyvetogt

En anden dansker, Michael Stig Mogensen, skriver til det tyske bryggeri: 'I burde skamme jer.'

Også Ekstra Bladets læsere diskuterer livligt avisens artikler om tyskerne navne-invasion.

'Så er tyskerne igen på tyvetogt...Kan I ikke bare holde jer til jeres pølser og sauerkraut, så holder vi os til vores produkter,' lyder en af kommentarerne.

En anden læser foreslår, at det tyske bryggeri kan finde øl-navne i landets egen historie.

'Vi har vores fortid, de har deres. Hvad med: Hitler-hefe bier, Brunskjorte Bryg og Panzer-pils,' foreslår læseren.

Tavs øl-boss

Direktør Helge Prahl fra Wacken Brauerei ønsker ikke at lade sig interviewe telefonisk af Ekstra Bladet.

- Vi forsøger for øjeblikket at finde en mindelig løsning med bryggerierne. Skriverier kan være med til at forplumre dette, siger direktøren til Ekstra Bladet.

Claus Christensen fra Munkebo Brewery siger, at han på ingen måde opfatter den tyske fremfærd som venlig.

- Bryggeriet har overhovedet ikke opført sig pænt og ordentligt, som de hævder på deres Facebook-side. De har truet med bål og brand og henvist til deres advokater. Nu er det nok. De har angrebet os - nu går vi til modangreb, fastslår Claus Christensen fra Munkebo Brewery.

Claus Christensen.Privatfoto

Gode våben i hånden

Som omtalt på eb.dk onsdag, har de danske bryggerier særdeles gode våben i hånden i øl-krigen.

Jurist og ekspert i varemærkeret Knud Wallberg fastslog nemlig:

- Der er ikke noget i vejen for, at et firma kan tage gamle navne og registrere dem som deres varemærke. Det helt afgørende i denne sag er, om de danske bryggerier har brugt navnene, før tyskerne har registreret dem. Den der først bruger mærket står også bedst i retten, lød det fra Knud Wallberg.

Se også: Jurist om den 'Store Nordiske Øl-krig:' Den vinder de danske bryggerier

Ifølge Claus Christensen var øllene fra de danske og svenske bryggerier i handlen længe før tyskerne registrerede de nordiske navne i 2016.

Knud Wallberg sagde videre, at de danske bryggerier har mulighed for at kræve, at tyskerne ophæver deres varemærker.

Mangelfuld rådgivning

- Og det vil vi gøre nu. Jeg har aftalt et møde med en jurist på tirsdag, siger Claus Christensen til Ekstra Bladet.

Den tyske øl-boss Helge Prahl har tidligere henvist til, at bryggeriet har fulgt rådene fra firmaets advokater.

Forelagt Knud Wallbergs udlægning af lovgivningen siger en venlig - men yderst kortfattet - Helge Prahl:

- Vi ønsker en mindelig løsning. Noget tyder på, at vi har fået en mangelfuld rådgivning af vore advokater.

Helge Prahl ønsker ikke at oplyse, hvad Wacken Brauerei har betalt for at registrere de mange navne.

Svenske medier oplyser, at hver enkelt registrering har koster omkring 7.500 danske kroner.